পলাশীর পতনের পথ ধরে একটি স্বাধীন জাতির অস্তিত্ব বিলোপের সে ঐতিহাসিক ঘটনার কারণেই পলাশী শব্দটিই হয়ে দাঁড়িয়েছে এক অভিশপ্ত নাম হিসেবে। পলাশী শব্দটির উৎপত্তি পলাশ নামক একটি গাছের নাম থেকে। সকল গাছই কার্বন-ডাই অক্সাইড ভক্ষণ করে মানুষের জন্য দেয় অক্সিজেন। আর সে কারণে গাছের সাথে মানুষের কোনো শত্রুতা নেই। কিন্তু কোনো একটি গাছের আধিক্য হেতু কোনো স্থানের নাম যখন হয়ে যায় এবং স্থানটি যখন মানুষের জন্য একটি অভিশপ্ত স্থান হিসেবে চিহ্নিত হয় তখন সেখানকার গাছগুলোও এ অভিশাপের দায়ভাগের সীমানায় বিবেচিত হয়। আলোচ্য পলাশী নামক নামটিতে মীরজাফরসহ ইংরেজদের দেশীয় দোসরদের ষড়যন্ত্রের পথ ধরেই নেমে আসে ঘোর অমানিশা। হারাতে হয় আমাদের স্বাধীনতা।